Θωμάς Κυπαρίσσης

Ο Θωμάς Κυπαρίσσης (γεννήθηκε στις 26 Μαρτίου 1970) είναι Έλληνας πρώην διεθνής ποδοσφαιριστής που αγωνιζόταν ως επιθετικός. Κατά τη διάρκεια της καριέρας του αγωνίστηκε για πολλά χρόνια στην Α' Εθνική με τις φανέλες του Πιερικού, της Ξάνθης, του Άρη Θεσσαλονίκης, του ΠΑΣ Γιάννινα και της Λάρισας.

 Ξεκίνησε την επαγγελματική του καριέρα την περίοδο 1988-89 από τον Πιερικό και το πρωτάθλημα της Β' Εθνικής. Το καλοκαίρι του 1991 πήρε μεταγραφή για τη Νίκη Βόλου και την Γ' Εθνική. Τον επόμενο ενάμιση χρόνο αγωνίστηκε στον Παναρκαδικό και τον Νότιο Όμιλο της ίδιας κατηγορίας. Τα διοικητικά και οικονομικά προβλήματα του αρκαδικού συλλόγου είχαν ως αποτέλεσμα να αποχωρήσει από την ομάδα της Τρίπολης και να αγωνιστεί για το υπόλοιπο της περιόδου στην Κόρινθο και τη Β' Εθνική. Το καλοκαίρι του 1994 επέστρεψε στην Γ' Εθνική για λογαριασμό του Πανελευσινιακού και βοήθησε τα μέγιστα την ομάδα του να κατακτήσει τη δεύτερη θέση στον Νότιο Όμιλο της κατηγορίας και να εξασφαλίσει την άνοδο στην Β' Εθνική σκοράροντας 22 φορές σε 33 εμφανίσεις. Με τον Πανελευσινιακό την επόμενη χρονιά σημείωσε 14 γκολ σε 31 συμμετοχές. Έχοντας καταθέσει για χρόνια τα διαπιστευτήριά του στις μικρότερες επαγγελματικές κατηγορίες, το καλοκαίρι του 1996 αγωνίστηκε στην Α' Εθνική με την Skoda Ξάνθη. Στην ακριτική ομάδα παρέμεινε 4 χρόνια επιτυγχάνοντας να καθιερωθεί ως μια αξιόπιστη λύση για την επιθετική γραμμή των Θρακιωτών, γεγονός που είχε ως αποτέλεσμα την κλήση του στην εθνική Ελλάδας. Στα τέσσερα χρόνια παρουσίας του στην Ξάνθη, αγωνίστηκε σε 106 αγώνες πρωταθλήματος και σημείωσε 32 τέρματα. Το καλοκαίρι του 2000 ήρθε η μεταγραφή του στον Άρη Θεσσαλονίκης στον οποίο έμεινε μέχρι τον Δεκέμβριο του 2001, συμμετέχοντας σε 22 αγώνες και πετυχαίνοντας 3 γκολ, όλα κατά την πρώτη του χρονιά. Καλύτερη στιγμή του κατά το πέρασμα του από τον Άρη, θεωρείται η εμφάνισή του στο ντέρμπι της 1ης Νοεμβρίου του 2000 με αντίπαλο τον ΠΑΟΚ, όταν και άνοιξε το σκορ στη νίκη με 4-0. Ακολούθησε τον Ιανουάριο του 2002 ο ΠΑΣ Γιάννινα, με τον οποίο πανηγύρισε την άνοδο στην Α' Εθνική. Με τη γιαννιώτικη ομάδα ξεκίνησε και την επόμενη περίοδο, όμως μετά τον υποβιβασμό του συλλόγου λόγω οικονομικών οφειλών, έμεινε ελεύθερος. Με τη φανέλα του ΠΑΣ Γιάννινα αγωνίστηκε σε 43 αγώνες πρωταθλήματος σκοράροντας 9 φορές (6 στη Β' Εθνική και 3 στην Α'). Επόμενος σταθμός στην καριέρα του ήταν η Λάρισα, με τα χρώματα της οποίας αγωνίστηκε από το καλοκαίρι του 2003 μέχρι και τον Ιανουάριο του 2007 ενώ διετέλεσε και αρχηγός της. Στην πρώτη του χρονιά στους «βυσσινί» σημείωσε 13 γκολ σε 23 παρουσίες και αποτέλεσε έναν από τους βασικούς συντελεστές της ανόδου στη Β' Εθνική ύστερα από τρία χρόνια στην Γ' Εθνική. Την περίοδο 2004-05, η οποία σημαδεύτηκε από την επιστροφή της «βασίλισσας του κάμπου» στην Α' Εθνική, έπειτα από 10 χρόνια απουσίας, σημείωσε 13 γκολ σε 24 εμφανίσεις. Την περίοδο 2005-06 σκόραρε 7 φορές σε 25 συμμετοχές και αναδείχθηκε πρώτος σκόρερ της ομάδας του, έχοντας τρία γκολ περισσότερα από τον Αλωνεύτη. Αποχώρησε από την ΑΕΛ τον Ιανουάριο του 2007, έπειτα από 3,5 χρόνια παρουσίας και έχοντας πετύχει 33 τέρματα σε 87 συμμετοχές. Μετά τη λύση της συνεργασίας του με τη Λάρισα, ο Πιερικός αποτέλεσε τον επόμενο και τελευταίο σταθμό στην καριέρα του, πανηγυρίζοντας την κατάκτηση του πρωταθλήματος του Βορείου Ομίλου της Γ' Εθνικής, με 8 τέρματα που σημείωσε σε 12 αγώνες. Το 2008 αποσύρθηκε από την ενεργό δράση στην ομάδα που ξεκίνησε το ποδόσφαιρο, τερματίζοντας έτσι την πολύχρονη καριέρα του. Οι εμφανίσεις του με τη Skoda Ξάνθη είχαν ως αποτέλεσμα την κλήση του από τον ομοσπονδιακό τεχνικό Βασίλη Δανιήλ στην εθνική Ελλάδας, με την οποία πραγματοποίησε το ντεμπούτο του στον εντός έδρας φιλικό αγώνα με την Ελβετία στις 28 Απριλίου 1999 (1-1). Με τη γαλανόλευκη φανέλα αγωνίστηκε συνολικά 14 φορές από το 1999 ως το 2000 πετυχαίνοντας 2 γκολ. Το πρώτο του γκολ με το εθνόσημο το σημείωσε στον νικηφόρο φιλικό αγώνα εναντίον της Βουλγαρίας που διεξήχθη στην Κοζάνη (1-0) ενώ το δεύτερο στην ισοπαλία (1-1), επίσης σε φιλικό αγώνα, με την Γκάνα που διεξήχθη στις 14 Δεκεμβρίου 1999 προς τιμήν του Βασίλη Χατζηπαναγή, από ενέργεια του οποίου (ασίστ) προήλθε το παραπάνω τέρμα. Έχει επίσης αγωνιστεί με τις εθνικές ομάδες Νέων (1988-1989) και Ελπίδων (1990-1991). Ο Θωμάς Κυπαρίσσης στο www.national-football-teams.com Το προφίλ του Θωμά Κυπαρίσση στο transfermarkt